ananddey/assamese-wiki-corpus huggingface dataset:
ভাৰতীয় উপমহাদেশ

ভাৰতীয় উপমহাদেশ হৈছে এছিয়া মহাদেশৰ দক্ষিণৰ এক উপদ্বীপ অঞ্চল। এই অঞ্চলটোৰ অধিকাংশই ভাৰতীয় ভূত্বকীয় ফলকত অৱস্থিত আৰু এয়া উত্তৰে হিমালয় পৰ্বতমালাৰ পৰা দক্ষিণে ভাৰত মহাসাগৰলৈ বিস্তৃত্ব। ভূতাত্ত্বিকভাবে, ভাৰতীয় উপমহাদেশটি হৈছে প্ৰায় ৫.৫ কোটি বছৰ পূৰ্বে গণ্ডৱানাৰ পৰা পৃথক হৈ ইউৰেছিয়ান ফলকৰ সৈতে লগ হোৱা স্থলভাগৰ সৈতে সম্পৰ্কিত থকা অঞ্চল। পিছে দক্ষিণ এছিয়া বুলিলে সাধাৰণতে এক ৰাজনৈতিক অঞ্চলক বুজোৱা যায় য'ত ভাৰতীয় উপমহাদেশৰ দেশসমূহৰ লগতে আফগানিস্তানকো অন্তৰ্ভুক্ত কৰা হয়। এই দুয়োটা অঞ্চলৰ সংজ্ঞাত কোন-কোন দেশক অন্তৰ্ভুক্ত কৰা উচিত সেয়া এক বিতৰ্কিত বিষয়।

তথ্য সংগ্ৰহ

শ্ৰেণী:এছিয়া
শ্ৰেণী:ভৌগোলিক অঞ্চল
নুপি লান

নুপি লান মণিপুৰৰ ইতিহাসৰ এক গুৰুত্বপূৰ্ণ মহিলাৰ আন্দোলন। মেইতেই ভাষাত 'নুপি' মানে মহিলা আৰু 'লান' মানে যুদ্ধ। অৰ্থাৎ আক্ষৰিকভাবে ইয়াৰ অৰ্থ হৈছে মহিলাৰ যুদ্ধ। মণিপুৰী মহিলাসকলে ১৯০৪ আৰু ১৯৩৯ চনত ব্ৰিটিছ সাম্ৰাজ্যবাদীসকলৰ দ্বাৰা আৰম্ভ হোৱা গণ শোষণ আৰু কৃত্ৰিম দুৰ্ভিক্ষৰ বিৰুদ্ধে দুখন ঐতিহাসিক যুদ্ধৰ লগত জড়িত আছিল।

প্ৰথম নুপি লান

১৯০৪ চনত আৰম্ভ হোৱা প্ৰথম নুপি লান মণিপুৰী লোকসকলক কাবৌ ভেলীলৈ পঠোৱাৰ ব্ৰিটিছ আদেশৰ বিৰুদ্ধে আছিল। সেই সময়ৰ পুলিচ এজেণ্টৰ বাংলো জুইত বিধ্বস্ত হোৱাৰ পিছত পুনৰ নিৰ্মাণৰ বাবে কাঠ আনিবলৈ মণিপুৰী লোকসকলক কাবৌ উপত্যকালৈ পঠোৱাৰ আদেশ দিছিল। অৱশেষত যদিও ব্ৰিটিছ শাসকসকলে বিদ্ৰোহ দমন কৰাত সফল হৈছিল, তথাপিও তেওঁলোকে নিজৰ আদেশ বাতিল কৰিবলৈ বাধ্য হৈছিল।

দ্বিতীয় নুপি লান

দ্বিতীয় নুপি লান মণিপুৰৰ পৰা ব্ৰিটিছ শাসকৰ সমৰ্থনত মাৰৱাৰী ব্যৱসায়ীসকলে চাউলৰ নিৰ্বিচাৰ ৰপ্তানিৰ বাবে আৰম্ভ কৰা হৈছিল। ব্যৱসায়ীসকলে মণিপুৰত উৎপাদিত চাউল আন ঠাইলৈ ৰপ্তানি কৰা কাৰ্যৰ ফলস্বৰূপে মণিপুৰত দুৰ্ভিক্ষৰ দৰে পৰিস্থিতিৰ উদ্ভৱ হৈছিল। মণিপুৰত শস্য চপোৱাৰ বতৰতো শস্যৰ ভীষণ নাটনি হৈছিল।

মণিপুৰৰ মহাৰাজ আৰু মণিপুৰত ব্ৰিটিছ চৰকাৰৰ (১৯৩৩-৪৫) ৰাজনৈতিক এজেণ্ট শ্ৰীযুত গিমছনৰ অৰ্থনৈতিক আৰু প্ৰশাসনিক নীতিৰ বিৰুদ্ধে মণিপুৰী মহিলাসকলে আন্দোলন হিচাপে এই আন্দোলন আৰম্ভ কৰিছিল। পিছলৈ ই মণিপুৰত সাংবিধানিক আৰু প্ৰশাসনিক সংস্কাৰৰ বাবে এক আন্দোলনলৈ বিকশিত হৈছিল।

দ্বিতীয় নুপি লানত মণিপুৰৰ কৃষিপ্ৰধান অঞ্চলৰ কৃষি অৰ্থনীতিত নিৰ্ণায়ক ভূমিকা পালন কৰি অহা মণিপুৰী মহিলাসকলে ব্ৰিটিছ চৰকাৰৰ চাউলৰ ৰপ্তানিৰ নীতিৰ বিৰুদ্ধে ৰাজপথলৈ ওলাই আহিছিল। ব্ৰিটিছ কৰ্তৃপক্ষই নীৰস্ত্ৰ মহিলা প্ৰতিবাদকাৰীসকলৰ বিৰুদ্ধে সামৰিক আৰু আৰক্ষী বাহিনী মোতায়েন কৰি তেওঁলোকৰ প্ৰতিক্ৰিয়া ব্যক্ত কৰিছিল।

গুৰুত্ব

বুৰঞ্জীবিদসকলৰ মতে নুপি লান আন্দোলনে মণিপুৰ নিৰ্মাণত যথেষ্ট অৰিহণা যোগাইছে। প্ৰথমতে, ই মণিপুৰত অৰ্থনৈতিক আৰু ৰাজনৈতিক সংস্কাৰৰ বীজ ৰোপণ কৰিছিল।

তথ্য উৎস

শ্ৰেণী:মণিপুৰ
শ্ৰেণী:সামাজিক আন্দোলন
শ্ৰেণী:ব্ৰিটিছ শাসিত ভাৰত
ক্ষ

ক্ষ অসমীয়া ব্যঞ্জনবৰ্ণ মালাৰ অন্তৰ্ভুক্ত আখৰ যদিও ই স্বতন্ত্ৰ বৰ্ণ নহয়। ই এটা যুক্ত বৰ্ণ হে। ক আৰু ষ বৰ্ণ সংযুক্ত হৈ (ক্‌ + ষ) ক্ষ হয়। ইয়াৰ উচ্চাৰণ খিয়ো। শব্দটোত ক’ত ব্যৱহাৰ কৰা হৈছে তাৰ ওপৰত নিৰ্ভৰ কৰি বৰ্ণটোৰ উচ্চাৰণ বেলেগ বেলেগ হয়। ই এক অস্পষ্ট ব্যঞ্জনবৰ্ণ।

'ক্ষ'ৰ উচ্চাৰণ

অসমীয়া, বাংলা আদি ভাষাত 'ক্ষ'ৰ উচ্চাৰণ দুইধৰণে হ'ব পাৰে:
যদি কোনো শব্দৰ আৰম্ভণিত ক্ষ থাকে তেন্তে ইয়াৰ উচ্চাৰণ ‘খ’ৰ দৰে হয়।
যেনে: ক্ষমা (উচ্চাৰণ: খমা)।
ক্ষ যদি মাজত বা শেষত থাকে তেন্তে ইয়াৰ উচ্চাৰণ ‘ক + খ’ৰ দৰে হয়।
যেনে: সুৰক্ষা (উচ্চাৰণ: সুৰক্খা)।

অৱশ্যে সংস্কৃত, হিন্দী আদি ভাষাত ক্ষৰ উচ্চাৰণ বেলেগ ধৰণে হয়। যেনে: ক্ষমা (স্যমা), সুৰক্ষা (সুৰক্ষা)।

স্বৰবৰ্ণৰ লগত যোগ হ'লে

স্বৰবৰ্ণ'ক্ষ'ৰ লগত যোগ হ'লে
অক্ষ
আ ক্ষা
ইক্ষি
ঈক্ষী
উক্ষু
ঊক্ষূ
ঋক্ষৃ
এক্ষে
ঐক্ষৈ
ওক্ষো
ঔক্ষৌ

যুক্তবৰ্ণ (ক্ষ যোগ)

ক্‌ + ষ্‌ + ম = ক্ষ্ম = সুক্ষ্ম
ক্‌ + ষ্‌ + য = ক্ষ্য = লক্ষ্য

'ক্ষ'ৰে আৰম্ভ শব্দৰ উদাহৰণ

ক্ষমা
ক্ষতি
ক্ষত্ৰিয়
ক্ষুধা
ক্ষণ
ক্ষমতা
ক্ষেত্ৰ
ক্ষুদ্ৰ
ক্ষুব্ধ
ক্ষিপ্ৰ
ক্ষীণ
ক্ষোভ

তথ্য সংগ্ৰহ

শ্ৰেণী:অসমীয়া ব্যঞ্জনবৰ্ণ
সুগ্ৰীৱৰ সৈন্য সংগ্ৰহ

২০ অধ্যায়

সুগ্ৰীৱৰ সৈন্য সংগ্ৰহ ।

পদ ।

অনন্তৰে মাতিলা সুগ্ৰীৱ মহাবীৰ ।

দোষ ক্ষমা কৰিয়োক বানৰ জাতিৰ ॥১

একেবাৰে ভৃত্যৰ দোষৰ নেদিফল ।

জাতি বৃত্তি একে আমি বানৰ চঞ্চল ॥২

তোমাৰ কোপক দেখি ডৰাৱে বানৰ ।

ৰামৰ আছয় কোপ সবাৰ উপৰ ॥৩

তোমাত শৰণ লৈলোঁ যেন যুৱাইয়োক ।

ৰামৰ চৰণে নিবা ভেণ্ট ইয়োক মোক ॥৪

বিমৰিষি বোলাঁ যদি একেশ্বৰে যাওঁ ।

নুহি দিন দশ থাকা সৈন্যক জৰাওঁ ॥৫

ইটো দুইয়ো জনা দাসী মইও ভৈলোঁ দাস ।

তোমাৰ কোপক দেখি বৰ লাগে ত্ৰাস ॥৬

সুগ্ৰীৱে কাকূতি ভৈৱে স্তুতি বুলিলন্ত ।

লক্ষ্মণ বীৰৰ কোপ ভৈল উপশান্ত ॥৭

বিমৰিষি বচন বুলিলা নিষ্টে নিষ্ট ।

মোক কোপ এৰা মই তোমাৰ কনিষ্ঠ ॥৮

মিত্ৰ দ্ৰোহী নোহা তুমি ভকত ৰামৰ ।

কি কৰিবা প্ৰস্ৰৱনে গৈয়া একেশ্বৰ ॥৯

দিন দশ থাকোঁ মই সৈন্য জৰাইয়োক ।

ৰামৰ পাশক চপ কৰে চলিয়োক ॥১০

কৈৰা হনুমন্ত বুলি ৰাজাৰ আদেশ ।

কোটি অসংখ্যাত দূত পাঞ্চা দেশে দেশে ॥১১

উদ অস্তগিৰি যত মেৰু মন্দৰৰ ।

সমস্তে আসোক যত ভালু বানৰ ॥১২

সপ্তদ্বীপা বসুমতী সপত সাগৰ ।

যত মানে চন্দ্ৰ সূৰ্য্য কিৰণ পহৰ ॥১৩

আমাৰেসে অধিকাৰ সবে নিষ্ট জানি ।

তিনি দিন ভিতৰতে সৈন্য দিবা আনি ॥১৪

আপুনি জানাহা যেন নৃপতি প্ৰচণ্ড ।

শীঘ্ৰ কৰি নাসিলে কৰিবো উগ্ৰ দণ্ড ॥১৫

মোহোৰ আদেশ যেহি যেহি লোক পালে ।

দশ দিন ভিতৰতে আসোক সকলে ॥১৬

আপুনি জানিয়া চিন্তিয়োক হিত কায ।

মিত্ৰৰ থানত নপাওঁ যেন মই লাজ ॥১৭

যিবা দূত গৈয়া আছে আদেশ পালোক ।

তাকো লাগি পঠাইয়ো উপৰ চালেক ॥১৮

ৰজাৰ আদেশ যেবে পাইলা বায়ু সুত ।

দেশে দেশে দূত পঠাই দিলন্ত বহুত ॥১৯

ৰাজাৰ আদেশ যেবে হনুমন্ত পাইলা ।

সমস্ত দেশৰ যত বানৰ জড়াইলা ॥২০

নৃপতিৰ আজ্ঞা বাণী শিৰোগত মানি ।

আসিলেক সেনা গণ দশো দিশ ছানি ॥২১

আকাশ ছানিয়া যেন ফৰিঙ্গ উজান্তি ।

আপোনাৰ যূথে যূথে কিষ্কিন্ধা পাইলন্ত ॥২২

সিংহ যেন বিড়িঙ্গ শৰীৰ নাহি চুতি ।

মন্দৰ গিৰিৰ আইল তিনি শত কোটি ॥২৩

নিপুন্দ শৰীৰ লুঙ্গৰিয়া বৰ্ণ কান্তি ।

হেন দেখি স্বৰ্গ কোল একে জাম্পে যান্তি ॥২৪

যিবা পৰ্ব্বতত অস্ত যান্ত দিবাকৰ ।

তৈৰ পৰা শত কোটি আসিল বানৰ ॥২৫

কৈলাসৰ আসিলা বানৰ কুৰিশত ।

তাম্ৰৰ সদৃশ দেখি শৰীৰ সাক্ষাত ॥২৬

ফল মূল ভুঞ্জি মাত্ৰ থাকে অহৰ্ণিশ ।

হেমৱন্ত হন্তে আসি ভৈল কোটি ত্ৰিশ ॥২৭

বিন্ধ্যা হন্তে আঠ কোটি আসিল বানৰ ।

আঙ্গাৰৰ বৰ্ণ সবা হাৰে কলেবৰ ॥২৮

উদয় গিৰিৰ সদা ভুঞ্জি স্বাদৰস ।

তৈৰ হন্তে আসিল বানৰ কোটি দশ ॥২৯

আনো পৰ্ব্বতৰ যত আইল যূথ যূথ ।

কোনে বৰ্ণাইবেক কপি কটত বহুত ॥৩০

ক্ষীৰোদ তীৰৰ যত কটক বানৰ ।

তমাল পুষ্পৰ বৰ্ণ সব কলেবৰ ॥৩১

নাৰিকল ফল ভুঞ্জে সুখী সদাচাৰী ।

তৈৰ হন্তে আইলা যত বৰ্ণাইতে নপাৰি ॥৩২

ভালুক বানৰ যত কটক বহুত ।

সুগ্ৰীৱ ৰাজাত আহি জান দিল দূত ॥৩৩

আদেশ গোসাই দেখাঁ গগন মণ্ডল ।

হেৰা আসি ভৈল প্ৰভু তযু সৈন্য বল ॥৩৪

দূতৰ বচন শুনি কৰি সতকাৰ ।

হৰিষে মাটিত ভৰি নপৰে ৰাজাৰ ॥৩৫

হাঙ্গাৰি আনিল যত অমাত্য সমাজ ।

লক্ষ্মণে বোলন্ত সবে পূৰ্ণ হৈল কায ॥৩৬
লিয়েণ্ডাৰ পেজ

লিয়েণ্ডাৰ পেজ (; সম্পূৰ্ণ নাম: লিয়েণ্ডাৰ আদ্ৰিয়ান পেজ) এজন ভাৰতীয় টেনিছ খেলুৱৈ। ১৯৭৩ চনৰ ১৭ জুনত তেওঁৰ কলকাতাত জন্ম হয়। কলকাতাতেই তেওঁ ডাঙৰ-দীঘল হয়। তেওঁৰ মাতৃ জেনিফাৰ পেজ এগৰাকী বিখ্যাত বাস্কেটবল খেলুৱৈ আছিল আৰু ১৯৮০ চনৰ এছিয় বাস্কেটবল প্ৰতিযোগিতাত তেওঁ ভাৰতীয় দলক নেতৃত্ব দিছিল। পিতৃ ভাচ পেজ ব্ৰঞ্জপদক জয়ী ১৯৭২ মিউনিক অলিম্পিক দলৰ হকী খেলুৱৈ। লিয়েণ্ডাৰ পেজ তেওঁৰ মাতৃৰ দিশৰ পৰা কবি মাইকেল মধুসূদন দত্তৰ বংশধৰ।

কৰ্মজীৱন

১৯৮৫ চনত লিয়েণ্ডাৰে মাদ্ৰাজৰ ব্ৰিটেনিয়া টেনিছ একাডেমীত যোগদান কৰে। তেওঁ পেশাদাৰী টেনিছ খেলুৱৈ হিচাপে ১৯৯১ চনত প্ৰথমে আত্মপ্ৰকাশ কৰে। ১৯৯১ চনত লিয়েণ্ডাৰ পেজ ইউএচ অপেন আৰু জুনিয়ৰ উইম্বলেডনত জয় লাভ কৰে। ১৯৯২ চনত তেওঁ ৰমেশ কৃষ্ণনৰ লগত বাৰ্চিলনা অলিম্পিকৰ দ্বৈত প্ৰতিযোগিতাত কোৱাৰ্টাৰ ফাইনেল পৰ্যন্ত আগ বাঢ়ে। ১৯৯৬ চনৰ আটলাণ্টা অলিম্পিকত ফাৰ্নান্দ মেলিজেনিক পৰাজিত কৰি ব্ৰঞ্জ পদক লাভ কৰে। সেই বছৰ তেওঁ ৱৰ্ল্ড জুনিয়ৰ ৰেংকিংত প্ৰথম স্থান পায়ো। উইম্বলডন জুনিয়ৰ খিতাপ জয়ে পেজক আন্তৰ্জাতিক পৰিচিতি প্ৰদান কৰে। মহেশ ভূপতিৰ লগত তেওঁ বিশ্ব ডাবলচ টেনিছত দীৰ্ঘসময় প্ৰথম স্থান ধৰি ৰাখে।

ভাৰতৰ অন্যতম অনন্য ক্ৰীড়াব্যক্তিত্ব হিচাপে তেওঁক দেশৰ সৰ্বোচ্চ ক্ৰীড়া সন্মান ৰাজীৱ গান্ধী খেলৰত্ন বঁটা (১৯৯৬-১৯৯৭) প্ৰদান কৰা হয়। ২০০১ চনত ভাৰত চৰকাৰে তেওঁক পদ্মশ্ৰী বঁটা প্ৰদান কৰে।

গ্ৰেণ্ড শ্লাম খিতাপ

পুৰুষৰ ডাবলচ বিভাগ

ফ্ৰেঞ্চ অপেন ১৯৯৯
উইম্বলডন ১৯৯৯
ফ্ৰেঞ্চ অপেন ২০০১

মিশ্ৰ ডাবলচ বিভাগ

উইম্বলডন ১৯৯৯
অষ্ট্ৰেলিয়া অপেন ২০০৩
উইম্বলডন ২০০৩
উইম্বলডন ২০১০

তথ্য সংগ্ৰহ

শ্ৰেণী:ভাৰতৰ ব্যক্তি
শ্ৰেণী:ভাৰতৰ টেনিছ খেলুৱৈ
শ্ৰেণী:অলিম্পিকত পদক বিজয়ী ভাৰতীয়
শ্ৰেণী:মেজৰ ধ্যান চান্দ খেলৰত্ন বঁটা বিজয়ী
শ্ৰেণী:পদ্মশ্ৰী বঁটা বিজয়ী
শ্ৰেণী:পদ্মভূষণ বঁটা বিজয়ী
শ্ৰেণী:অৰ্জুন বঁটা বিজয়ী
বিশ্ব ডাউন চিনড্ৰম দিৱস

বিশ্ব ডাউন চিণ্ড্ৰম দিৱস ২০০৭ চনৰ পৰা, প্ৰতি বছৰে ২১ মাৰ্চ তাৰিখে পালন কৰা হয়। ২১ মাৰ্চৰ দিনটো (বছৰৰ ৩য় মাহ) ২১তম ক্ৰম’জমৰ ট্ৰিপ্লিকেচন (ট্ৰাইছ’মী)ৰ স্বকীয়তাক বুজাবলৈ বাছনি কৰা হৈছিল যিয়ে ডাউন চিণ্ড্ৰমৰ সৃষ্টি কৰে। ৰাষ্ট্ৰসংঘৰ সাধাৰণ পৰিষদে ২০১২ চনৰ পৰা প্ৰতি বছৰে এই দিৱসটি পালন কৰাৰ সিদ্ধান্ত লৈছে।

প্ৰতি বছৰে ২১ মাৰ্চত ডাউন চিণ্ড্ৰমৰ বিষয়ে সজাগতা সৃষ্টিৰ লক্ষৰে বিশ্ব ডাউন চিণ্ড্ৰম দিৱস পালন কৰা হয়। ই এনে এক জিনীয় বিসংগতি যʼত এগৰাকী শিশুৰ জন্মৰ সময়ত অতিৰিক্ত ২১তম ক্ৰম'জম থাকে৷

কাৰ্যসূচী আৰু স্মৃতিচাৰণ

ডাউন চিণ্ড্ৰমত আক্ৰান্ত ব্যক্তিসকলক সমৰ্থন জনোৱা এটা সাধাৰণ কাম হ’ল ৰঙীন বা অমিল মোজা পিন্ধা। সেই মোজাবোৰৰ আকৃতি কিছু পৰিমাণে ক্ৰম’জমৰ দৰে থাকে। মাইকেল জোচেফ মেকড'নাল্ডৰ দ্বাৰা ৰচিত আৰু পৰিচালিত এই ছবিখন জৰ্ডান হাৰ্টৰ "ফ্ৰিডম" গীতটোৰ বাবে নিৰ্ধাৰণ কৰা হৈছিল আৰু ২০২১ চনত চিকাগো আন্তৰ্জাতিক শিশু চলচ্চিত্ৰ মহোৎসৱত জয়ী হৈছিল।

তথ্য উৎস

বাহ্যিক সংযোগ

Down Syndrome International website
United Nations World Down Syndrome Day webpages
শ্ৰেণী:দিৱসসমূহ
হিপ্পোৰ আগষ্টিন

হিপ্পোৰ আগষ্টিন (Augustine of Hippo) (১৩ নভেম্বৰ ৩৫৪ – ২৮ আগষ্ট ৪৩০) আছিল নুমিদিয়া (আলজেৰিয়া)ৰ হিপ্পো বিশোপ আৰু প্ৰকাশক দাৰ্শনিক-ধৰ্মতত্ত্ববিদ। তেওঁ ‘Confessions’ আৰু ‘The City of God’ লিখি খ্ৰীষ্টান চিন্তাধাৰাত গভীৰ প্ৰভাব পেলায়। তেওঁৰ জন্ম হৈছিল টাগাস্তেৰ (বৰ্তমান আলজেৰিয়া)ত। খ্ৰীষ্টান চিন্তাধাৰাৰ প্ৰধান পণ্ডিত হিচাপে তেওঁৰ তত্ত্ব মধ্যযুগীয় তথা আধুনিক খ্ৰীষ্টান চিন্তাত প্ৰচণ্ড প্ৰভাব পেলায়।

তথ্যসূত্ৰ

শ্ৰেণী:ব্যক্তি
শ্ৰেণী:দাৰ্শনিক
নীনা মালহোত্ৰা

নীনা মালহোত্ৰা ভাৰতীয় বৈদেশিক সেৱাৰ ১৯৯২ ব্যাচৰ এগৰাকী বিষয়া । ২০২০ চনৰ ছেপ্টেম্বৰ পৰা ২০২৪ চনৰ এপ্ৰিললৈকে তেওঁ ইটালী, ৰিপাব্লিক অৱ ছান মেৰিনো, আৰু ৰোমত ৰাষ্ট্ৰসংঘৰ সংগঠনসমূহৰ ভাৰতীয় ৰাষ্ট্ৰদূত আছিল আৰু তেওঁ ৰোমত থাকি কাৰ্যনিৰ্বাহ কৰিছিল। বৈদেশিক পৰিক্ৰমা মন্ত্ৰালয়ত বিশেষ কৰ্তব্যৰত বিষয়া হিচাপে কাৰ্যনিৰ্বাহ কৰাৰ পিছত ২০২৪ চনৰ অক্টোবৰ মাহত ছুইডেন ৰাজ্যত ভাৰতৰ ৰাষ্ট্ৰদূত হিচাবে নিযুক্তি লাভ কৰে।

কৰ্ম জীৱন

মালহোত্ৰাই নিজৰ কেৰিয়াৰৰ আৰম্ভণিতে নিউয়ৰ্ক আৰু পেৰিছত সেৱা আগবঢ়াইছে। ২০২০ চনৰ আৰম্ভণিতে মালহোট্ৰাক যুটীয়া সচিব (পূব আৰু দক্ষিণ আফ্ৰিকা)ৰ পৰা অতিৰিক্ত সচিব (ভাৰত-প্ৰশান্ত মহাসাগৰীয়)লৈ স্থানান্তৰ কৰা হয়। ২০২০ চনৰ ছেপ্টেম্বৰ মাহত ঘোষণা কৰা হয় যে মালহোট্ৰা ইটালী, ৰিপাব্লিক অৱ ছান মেৰিনো আৰু ৰোমত ৰাষ্ট্ৰসংঘৰ সংগঠনসমূহৰ ভাৰতীয় ৰাষ্ট্ৰদূত হ'ব। তেওঁ নতুন দিল্লীৰ ভাৰতীয়
কৃষি গৱেষণা প্ৰতিষ্ঠান (আই এ আৰ আই)ৰ পৰা পি এইচ ডি ডিগ্ৰী লাভ কৰিছে।

বিতৰ্ক

২০০৬ চনৰ পৰা ২০০৯ চনলৈকে নীনা মালহোত্ৰাই নিউয়ৰ্কৰ কনছুলেট জেনেৰেলত প্ৰেছ কাউন্সেলাৰ হিচাপে কাম কৰিছিল। ২০১০ চনত, তেওঁ আৰু তেওঁৰ স্বামীৰ বিৰুদ্ধে নিউয়ৰ্কৰ ছাউথাৰ্ণ ডিষ্ট্ৰিক্ট কোৰ্টত দাসত্ব সম্পৰ্কীয় এটা গোচৰ ৰজু কৰিছিল তেওঁলোকৰে শান্তি গুৰুঙ নামৰ এগৰাকী গৃহ সহায়িকাই। গোচৰটোত অভিযোগ কৰা হৈছে যে, গুৰুঙক মজিয়াত মাটিত শুবলৈ বাধ্য কৰা হৈছিল, যদিও খালী কোঠা আছিল। প্ৰতিদিনে ১৬ ঘণ্টাৰ কঠোৰ গৃহকৰ্ম কৰিবলৈ বাধ্য কৰা হৈছিল। নীনা মালহোত্রাক প্ৰতিদিনে মালিচ কৰিবলৈ বাধ্য কৰা হৈছিল,যিটো কামে গুৰুঙক "অতি অস্বস্তিকৰ" কৰি তুলিছিল। লগতে মালহোত্ৰা পৰিয়ালে ভাবুকি দিছিল যে যদি তাই পলাই যায় আৰু ঘূৰি নাহে তেন্তে আমেৰিকাৰ চৰকাৰী সংস্থাসমূহে তাইক নিৰ্যাতন চলাব। গুৰুঙৰ মতে দৈনন্দিন গালি-গালাজ খাই জীৱন-যাপন কৰিব লগাত পৰিছিল। তাই প্ৰায়ে ভোকত আছিল, যথেষ্ট ওজন কমিছিল, জাৰত লবলৈ পৰ্যাপ্ত কাপোৰ নাছিল আৰু শাৰীৰিক ৰোগত আক্ৰান্ত হৈছিল। মাৰেৰ'ই শান্তি গুৰুঙৰ সপক্ষে ৰায়দান কৰে আৰু ২০১২ চনত আমেৰিকাৰ দণ্ডাধীশ ন্যায়াধীশ ফ্ৰেংক মাছৰ তথ্যৰ ভিত্তিত মালহোত্ৰাপৰিয়ালৰ বিৰুদ্ধে ১,৪৫৮,৩৩৫ মাৰ্কিন ডলাৰৰ ৰায়দান কৰে। গুৰুঙক প্ৰতিনিধিত্ব কৰিছিল গিবছন, ডান এণ্ড ক্ৰাচাৰৰ মিচেল এলান কাৰ্লিনে। প্ৰভু দয়াল আৰু দেৱানী খব্ৰাগাড়েককে ধৰি আমেৰিকাত ভাৰতীয় কূটনীতিবিদসকলৰ সৈতে একেধৰণৰ পৰিস্থিতিৰ সৈতে অন্যান্য কিছুমান একেধৰণৰ অভিযোগৰ প্ৰতি লক্ষ্য ৰাখি কব পাৰি যে আমেৰিকাত ভাৰতীয় কূটনীতিবিদসকলক লক্ষ্য কৰি লোৱা যেন অনুভব হয়।[উদ্ধৃতিৰ প্ৰয়োজন]।

২০১৩ চনত পাছপ’ৰ্ট আৰু ভিছা বিভাগৰ যুটীয়া সচিব হিচাপে কাৰ্যনিৰ্বাহ কৰি থকাৰ সময়তে মালহোত্ৰাই সমকামিতাৰ ভিত্তিত আমেৰিকাৰ কূটনৈতিক পত্নীৰ বাবে ভিছা অস্বীকাৰ কৰিছিল। ইণ্ডিয়ান এক্সপ্ৰেছৰ উদ্ধৃতিৰে আন এজন ভাৰতীয় কূটনৈতিক বিষয়াই কয় যে সমকামী দম্পতীক পৰিয়ালৰ সদস্য হিচাপে ভিছা দিয়াটো পূৰ্বতে সাধাৰণ প্ৰথা আছিল।

মালহোত্ৰক এম ই এয়ে আৰ্কাইভ আৰু ৰেকৰ্ড ব্যৱস্থাপনা বিভাগলৈ বদলি কৰে।

তথ্য সূত্ৰ
কুশনাভ

কুশনাভ হিন্দু ধৰ্ম গ্ৰন্থত উল্লেখ কৰা এগৰাকী ৰজা। তেওঁক অমাৱসু বংশৰ ৰজা আৰু চন্দ্ৰবংশ বংশৰ অন্তৰ্গত বুলি বৰ্ণনা কৰা হৈছে। তেওঁক কুশৰ পুত্ৰ বুলি কোৱা হৈছে। কুশনাভক মহোদয়া চহৰৰ প্ৰতিষ্ঠাপক বুলি বিশ্বাস কৰা হয় (বৰ্তমানৰ কনৌজ বুলি গণ্য কৰা হয়)।

কিংবদন্তি

বিবাহ

ঘৃতাচী আছিল এগৰাকী নিপুণ নৃত্যশিল্পী। তেওঁৰ নৃত্য দেখি কুশনাভ তেওঁৰ প্ৰতি মোহিত হৈ পৰিছিল। তেওঁ ঘৃতাচীক বিয়া কৰাইছিল আৰু তেওঁৰ লগত কুশনাভে ১০০ গৰাকী কন্যা সন্তান জন্ম দিছিল। তেওঁ ১০০ গৰাকী ভগ্নীক কাম্পিল্যৰ প্ৰতিষ্থাপক আৰু শূলি ঋষি আৰু অপ্সৰা উৰ্মিলাৰ কন্যা সোমদাৰ পুত্ৰ ব্ৰহ্মদত্তলৈ বিয়া দিছিল।

গাধীৰ জন্ম

কুশনাভৰ ১০০ গৰাকী কন্যা আছিল যদিও তেওঁৰ সিংহাসনত কোনো পুৰুষ উত্তৰাধিকাৰী নাছিল। গতিকে, ইন্দ্ৰ দেৱতাক পূজা কৰিবলৈ আৰম্ভ কৰিলে আৰু ইন্দ্ৰৰ দৰে পুত্ৰ লাভ কৰাৰ কামনা কৰি তপস্যা কৰিলে। অৱশেষত ইন্দ্ৰই সন্মতি দিলে আৰু অৱতাৰৰদ্বাৰা গাধী নামে জন্ম লৈ তেওঁৰ পুত্ৰ হৈ পৰিল।

তথ্যসূত্ৰ

শ্ৰেণী:হিন্দু কিংবদন্তি
শ্ৰেণী:কাল্পনিক চৰিত্ৰ
ৰেচন তন্ত্ৰ

ৰেচন তন্ত্ৰ হৈছে জীৱদেহৰ প্ৰধান বৰ্জনীয় পদাৰ্থ ইউৰিক এচিডক তেজৰ পৰা পৰিস্ৰাৱন কৰি মুত্ৰ আকাৰে দেহৰ বাহিৰ কৰি দিবলৈ থকা অংগসমূহ। ৰেচন তন্ত্ৰ দুটা বৃক্ক, দুডাল বৃক্ক নলী, এটা মুত্ৰ থলী, আৰু এডাল মুত্ৰ নলীৰে গঠিত হয়। প্ৰতিটো বৃক্কত অসংখ্য ক্ষুদ্ৰ ক্ষদ্ৰ নেফ্ৰন থাকে। পুং আৰু স্ত্ৰী ৰেচন তন্ত্ৰৰ গঠন প্ৰায় একে, মাত্ৰ মুত্ৰ নলীৰ দৈঘ্যৰ পাৰ্থক্য আছে।

বৃক্কত তেজৰ পৰিস্ৰাৱনৰ ফলত মুত্ৰৰ সৃষ্টি হয়। এই মুত্ৰ বৃক্ক নলীৰে গৈ মুত্ৰ থলীত জমা হয় আৰু শেষত মুত্ৰ নলীয়েদি দেহৰ বাহিৰ হৈ যায়।

এজন সুস্থ ব্যক্তিৰ বৃক্কত দৈনিক ১-২ লিটাৰ মুত্ৰৰ উৎপাদন হয়।

তথ্য সংগ্ৰহ

শ্ৰেণী:অংগ তন্ত্ৰ
ৰ'জাৰ ফেডেৰাৰ

ৰ'জাৰ ফেডেৰাৰ ছুইজাৰলেণ্ডৰ এগৰাকী বৃত্তিগত টেনিছ খেলুৱৈ। এচ'চিয়েশ্যন অফ টেনিছ প্ৰ'ফেশ্যনেল্‌ছ বা চমুকৈ এটিপিৰ ৰেংকিং অনুসৰি খেলুৱৈগৰাকীৰ গোলকীয় স্থান অষ্টম। তেওঁ একক শিতানত অভিলেখসংখ্যক ২০টা গ্ৰেণ্ড শ্লাম খিতাপ জয়েৰে ৰাফেল নাডালৰ সৈতে যুটীয়াভাৱে গ্ৰেণ্ড শ্লাম বিজয়ী খেলুৱৈসকলৰ তালিকাত শীৰ্ষস্থানত আছে। ফেডেৰাৰে মুঠ ৩১০ সপ্তাহ এটিপি ৰেংকিংৰ শীৰ্ষত অৱস্থান কৰিছে। ইয়াৰে ভিতৰত ২৩৭ সপ্তাহ তেওঁ একেলেথাৰিয়ে শীৰ্ষস্থানত থাকি অভিলেখ গঢ়িছে। ইয়াৰোপৰি তেওঁ ৫ বাৰকৈ প্ৰথম স্থানত থাকি বছৰটোৰ সামৰণি পেলোৱা খেলুৱৈ হিচাপে পৰিগণিত হৈছে। জিমি ক'ন্ন'ৰৰ পিছতেই ফেডেৰাৰে ১০৩টা একক এটিপি খিতাপ জয়েৰে সৰ্বকালৰ সৰ্বাধিক খিতাপ জয়ী খেলুৱৈসকলৰ তালিকাত দ্বিতীয় স্থানত আছে। ইয়াৰ উপৰিও তেওঁ ছবাৰকৈ এটিপিৰ খেলসমূহৰ ফাইনেলতো অংশগ্ৰহণ কৰিছে। সমসাময়িক টেনিছ খেলুৱৈ ৰাফেল নাডাল আৰু ন'ভাক জক'ভিচৰ সৈতে ফেডেৰাৰক সৰ্বকালৰ শ্ৰেষ্ঠ পুৰুষ টেনিছ খেলুৱৈসকলৰ অন্যতম হিচাপে গণ্য কৰা হয় আৰু তিনিওকে একেলগে বিগ্‌ থ্ৰী বা বিশাল তিনিগৰাকী বুলি অভিহিত কৰা হয়।

উদ্ধৃতি

বছৰ বছৰ ধৰি টেনিছে মোক যিমানবোৰ উপহাৰ দিছে, তাৰ ভিতৰত আটাইতকৈ মহৎ হৈছে, নিঃসন্দেহে, পথত লগ পোৱা মানুহখিনি: মোৰ বন্ধু-বান্ধৱী, মোৰ প্ৰতিদ্বন্দ্বী, আৰু সকলোতকৈ বেছি অনুৰাগীসকল যিয়ে এই খেলবিধক জীৱন দিছে।
মই আপোনালোক সকলোকে হৃদয়ৰ পৰা ধন্যবাদ জনাইছো, বিশ্বৰ সকলোকে ধন্যবাদ জনাইছোঁ‌ যিয়ে এজন যুৱ ছুইছ বল বয়ৰ সপোন বাস্তৱায়িত কৰাত সহায় কৰিছে। শেষত টেনিছ খেলৰ প্ৰতি: মই তোমাক ভাল পাওঁ আৰু তোমাক কেতিয়াও এৰি নাযাওঁ।

ৰ'জাৰ ফেডেৰাৰৰ বিষয়ে উদ্ধৃতিসমূহ

প্ৰিয় ৰ'জাৰ, মোৰ বন্ধু আৰু প্ৰতিদ্বন্দ্বী। এই দিনটো কেতিয়াও নাহিলে ভাল আছিল। মোৰ বাবে ব্যক্তিগতভাৱে আৰু সমগ্ৰ বিশ্বৰ ক্ৰীড়াৰ বাবে এটা দুখৰ দিন৷ এই আটাইকেইটা বছৰ আপোনাৰ সৈতে ভাগ-বটোৱাৰা কৰাটো এটা আনন্দৰ কথা কিন্তু এটা সন্মান আৰু সৌভাগ্যৰ কথাও, কোৰ্টৰ ভিতৰত আৰু বাহিৰত ইমানবোৰ আচৰিত মুহূৰ্ত কটালোঁ৷
ৰাফেল নাডাল (ফেডেৰাৰৰ অৱসৰৰ বিষয়ত টুইট)

উৎস

বাহ্যিক সংযোগ

Category:টেনিছ খেলুৱৈ
Category:ছুইজাৰলেণ্ডৰ ব্যক্তি
আৰ মাধৱন

ৰংগনাথন মাধৱন (; জন্ম:- ১ জুন ১৯৭০) এজন ভাৰতীয় অভিনেতা, চিত্ৰনাট্যকাৰ, চলচ্চিত্ৰ প্ৰযোজক আৰু চলচ্চিত্ৰ পৰিচালক৷ তেওঁ প্ৰধানকৈ তামিল আৰু হিন্দী চিনেমাত কাম কৰে। তেওঁ এটা ৰাষ্ট্ৰীয় চলচ্চিত্ৰ বঁটা, পাঁচটা ফিল্মফেয়াৰ বঁটা-দক্ষিণ, দুটা তামিলনাডু ৰাজ্যিক চলচ্চিত্ৰ বঁটা আৰু ৫টা SIIMA বঁটা লাভ কৰিছে। ২০২৩ চনৰ হিচাপত মাধৱন পুনেস্থিত ভাৰতীয় চলচ্চিত্ৰ আৰু দূৰদৰ্শন প্ৰতিষ্ঠানৰ সভাপতি হয়।

মাধৱনে মণি ৰত্নমৰ ৰোমাণ্টিক-ড্ৰামা ছবি আলাই পাইউথে (২০০০)ৰ জৰিয়তে তামিল চিনেমাত অভিষেক কৰে আৰু তাৰ পিছত গৌতম বাছুদেৱ মেননৰ পৰিচালনাৰ প্ৰথম ছবি মিনালে (২০০১) আৰু মাদ্ৰাজ টকীজৰ ডাম ডাম ডাম (২০০১)ত ৰোমাণ্টিক চৰিত্ৰত অভিনয় কৰে।তেওঁ ৰাণ (২০০২), জে জে (২০০৩), থাম্বি (২০০৬) আৰু ৰেণ্ডু (২০০৬) ছবিৰ জৰিয়তে অধিক ব্যৱসায়িক সফলতা লাভ কৰে আৰু কান্নাথিল মুথামিত্তল (২০০২), আনবে শিৱম (২০০৩), নলা দময়ন্তী (২০০৩) আৰু আয়ুথা এজুথু (২০০৪) ছবিত তেওঁৰ অভিনয়ৰ বাবে প্ৰশংসা লাভ কৰে। একবিংশ শতিকাৰ প্ৰথমটো দশকত মাধৱনে তিনিখন অতি সফল প্ৰডাকচনৰ ছবিত গুৰুত্বপূৰ্ণ চৰিত্ৰ ৰূপায়ন কৰি হিন্দী ছবিজগতত নিজৰ স্থান মজবুত কৰে৷ সেইকেইখন হৈছে-দেশপ্ৰেমমূলক ছবি ৰং দে বাসন্তি (২০০৬), মণি ৰত্নমৰ বায়'পিক গুৰু (২০০৭) আৰু কমেডী-ড্ৰামা থ্ৰি ইডিয়টছ (২০০৯), যিখন ছবি মুক্তিৰ সময়ত সৰ্বকালৰ সৰ্বাধিক উপাৰ্জনকাৰী ভাৰতীয় ছবি হিচাপে পৰিগণিত হয়। একে সময়তে তেওঁ ইভানো অৰুভান (২০০৭) আৰু ইয়াভাৰুম নালাম (২০০৯)ৰ দৰে তামিল ছবিত অভিনয় কৰিছিল।

টনু ৱেডছ মানু (২০১১) আৰু ভেট্টাই (২০১২) ছবিৰে বক্স অফিচত সফলতা লাভ কৰাৰ পিছত মাধৱনে অভিনয়ৰ পৰা বিৰতি লয়। ২০১৫ চনত তিনি বছৰীয়া বিশ্ৰামৰ পিছত উভতি আহি তেওঁৰ তনু ৱেডছ মনু ৰিটাৰ্ণছ (২০১৫), দ্বিভাষিক ক্ৰীড়া-ড্ৰামা ইৰুধি সূত্ৰ (২০১৬) আৰু অপৰাধমূলক ছবি বিক্ৰম ৱেধা (২০১৭)ত অভিনয় কৰে৷ আটাইকেইখনেই সমালোচনাত্মকভাৱে আৰু বাণিজ্যিক দিশৰ পৰা সফল। ইৰুধি সুত্ৰুত তেওঁ এজন বুৰিছ বক্সিং প্ৰশিক্ষকৰ চৰিত্ৰত অভিনয় কৰি ফিল্মফেয়াৰ, আইআইএফএ আৰু চিআইএমএ অনুষ্ঠানত শ্ৰেষ্ঠ অভিনেতাৰ বঁটা লাভ কৰে। মাধৱনে ৰকেট্ৰি: দ্য নাম্বি ইফেক্ট (২০২২) ছবিত পৰিচালক হিচাপে অভিষেক ঘটায়, য'ত তেওঁ ভাৰতীয় ৰকেট বিজ্ঞানী নম্বি নাৰায়ণনৰ চৰিত্ৰত অভিনয় কৰে, যিয়ে শ্ৰেষ্ঠ বৈশিষ্ট্যপূৰ্ণ চলচ্চিত্ৰৰ ৰাষ্ট্ৰীয় চলচ্চিত্ৰ বঁটাকে ধৰি সাৰ্বজনীন প্ৰশংসা আৰু সন্মান লাভ কৰে

অভিনয় কেৰিয়াৰৰ উপৰিও মাধৱনে তেওঁৰ ছবিত লেখক হিচাপে কাম কৰিছিল৷ তেওঁ ব্ৰেণ্ড আৰু প্ৰডাক্টৰ এজন বিশিষ্ট চেলিব্ৰিটি এণ্ডাৰছাৰ। তেওঁ চলচ্চিত্ৰ প্ৰযোজক হিচাপেও কাম কৰিছিল৷ তেওঁ প্ৰথমে লিউকোছ ফিল্মছৰ সৈতে ইভানো অৰুভান নিৰ্মাণ কৰিছিল, তাৰ পিছত ছালা খাডুছ (২০১৬) প্ৰযোজনা কৰিবলৈ ট্ৰাইকলাৰ ফিল্মছ স্থাপন কৰিছিল। মাধৱন তেওঁৰ দানশীল কামৰ বাবে খ্যাত৷ তেওঁ পৰিৱেশ, স্বাস্থ্য, শিক্ষা আদি বিভিন্ন কাৰণত প্ৰচাৰ কৰে। জীৱ-জন্তুৰ সুৰক্ষাৰ ক্ষেত্ৰত বিশেষভাৱে জড়িত মাধৱনে ২০১১ চনত পেটাৰ বছৰৰ ব্যক্তিৰ স্বীকৃতি লাভ কৰে। ২০২১ চনত কলা আৰু চিনেমালৈ আগবঢ়োৱা অৱদানৰ বাবে কলহাপুৰৰ ডি ৱাই পাটিল এডুকেচন ছ'চাইটিয়ে তেওঁক ডক্টৰ অৱ লেটাৰ্ছৰ সন্মানীয় ডিগ্ৰী প্ৰদান কৰে।

তথ্যসূত্ৰ

শ্ৰেণী:চিত্ৰনাট্য লেখক
শ্ৰেণী:চলচ্চিত্ৰ প্ৰযোজক
শ্ৰেণী:চলচ্চিত্ৰ পৰিচালক
শ্ৰেণী:অভিনেতা
শ্ৰেণী:ভাৰতীয় অভিনেতা
শ্ৰেণী:হিন্দী চলচ্চিত্ৰৰ অভিনেতা
শ্ৰেণী:তামিল চলচ্চিত্ৰৰ অভিনেতা
শ্ৰেণী:কন্নড় চলচ্চিত্ৰৰ অভিনেতা
শ্ৰেণী:মালায়লম চলচ্চিত্ৰৰ অভিনেতা
শ্ৰেণী:ৰাষ্ট্ৰীয় চলচ্চিত্ৰ বঁটা (ভাৰত) বিজয়ী
শ্ৰেণী:ফিল্মফেয়াৰ বঁটা দক্ষিণ বিজয়ী
শ্ৰেণী:জীৱিত ব্যক্তি
শ্ৰেণী:বিহাৰৰ ব্যক্তি
পৰিৱেশবাদ

পৰিৱেশবাদ বা পৰিৱেশ অধিকাৰ হৈছে পৰিৱেশ সুৰক্ষা আৰু পৰিৱেশৰ স্বাস্থ্যৰ উন্নতিৰ বাবে উদ্বেগ সম্পৰ্কে এক বহল দৰ্শন, মতাদৰ্শ, আৰু সামাজিক আন্দোলন, বিশেষকৈ যিহেতু এই স্বাস্থ্যৰ বাবে ব্যৱস্থাটোৱে পৰিৱেশৰ পৰিৱৰ্তনৰ প্ৰভাৱ মানুহ, জীৱ-জন্তুৰ ওপৰত অন্তৰ্ভুক্ত কৰিব বিচাৰে, উদ্ভিদ আৰু অজীৱিত পদাৰ্থ।পৰিৱেশবাদে প্ৰাকৃতিক পৰিৱেশ আৰু জলবায়ুৰ দৰে জটিল পৃথিৱী ব্যৱস্থাৰ উপাদান বা প্ৰক্ৰিয়াসমূহৰ সংৰক্ষণ, পুনৰুদ্ধাৰ আৰু উন্নতিৰ পোষকতা কৰে আৰু ইয়াক প্ৰদূষণ নিয়ন্ত্ৰণ বা উদ্ভিদ আৰু প্ৰাণীৰ বৈচিত্ৰ্য সুৰক্ষিত কৰাৰ বাবে এক আন্দোলন বুলি ক'ব পাৰি।

ইয়াৰ মূলতে পৰিৱেশবাদ হৈছে মানুহ আৰু ইহঁতে নিৰ্ভৰশীল বিভিন্ন প্ৰাকৃতিক ব্যৱস্থাৰ মাজৰ সম্পৰ্কক এনেদৰে ভাৰসাম্য ৰক্ষা কৰাৰ প্ৰয়াস যাতে সকলো উপাদানকে সঠিক মাত্ৰাৰ বহনক্ষমতা প্ৰদান কৰা হয়। এই ভাৰসাম্যৰ সঠিক পদক্ষেপ আৰু ফলাফল বিতৰ্কিত আৰু পৰিৱেশৰ উদ্বেগক বাস্তৱত প্ৰকাশ কৰাৰ বহুতো ভিন্ন উপায় আছে। পৰিৱেশবাদ আৰু পৰিৱেশৰ চিন্তাক প্ৰায়ে সেউজীয়া ৰঙৰ দ্বাৰা প্ৰতিনিধিত্ব কৰা হয় কিন্তু এই সংযোগক বিপণন উদ্যোগসমূহে গ্ৰীণৱাছিং নামেৰে জনাজাত কৌশলৰ বাবে নিজৰ কৰি লৈছে।

তথ্যসূত্ৰ

শ্ৰেণী:পৰিৱেশ
তাম্ৰেশ্বৰী মন্দিৰ

তাম্ৰেশ্বৰী মন্দিৰ বা কেঁচাই খাইতি শাল অসম-অৰুণাচল প্ৰদেশৰ সীমান্তত অৱস্থিত এক ঐতিহাসিক মন্দিৰ। অসমৰ তিনিচুকীয়া জিলাৰ শদিয়াৰ পৰা প্ৰায় ১৮ কিঃমিঃ নিলগত বৰ্তমান এই মন্দিৰৰ ধ্বংসাৱশেষ অৰুণাচল প্ৰদেশৰ লোহিত জিলাত অৱস্থিত। এই মন্দিৰ তাম্ৰেশ্বৰী বা কেঁচাই খাইতি দেৱীলৈ উছৰ্গিত। তাম্ৰেশ্বৰী দেৱী হিন্দু ধৰ্মৰ কালী, তাৰা, চামুণ্ডা আদিৰ দৰে উগ্ৰ দেৱী। কিছুমানৰ মতে এই মন্দিৰ জনজাতীয় লোকদেৱী কেঁচাই খাইতিৰ মূল মন্দিৰ। কেঁচাই খাইতি চুতীয়া জনগোষ্ঠীৰ দেৱী আছিল, য'ত পূজা-পাতল কৰিবলৈ দেউৰী সকলক ৰখা হৈছিল।

কালিকা পুৰাণত উল্লিখিত মতে কামৰূপত কামাখ্যা আৰু কামৰূপ নামৰ দুখন মুখ্য শক্তিপীঠ আছিল। তাৰেই কামৰূপ বা দিক্কৰবাসিনী নামৰ এখন শক্তিপীঠ কামৰূপৰ উত্তৰ অঞ্চলত আছিল। দিক্কৰ বাসিনীৰ দুটা ৰূপ বিদ্যমান, তীক্ষ্ণ কণ্ঠ আৰু ললিত কণ্ঠ। তীক্ষ্ণ কণ্ঠৰ দেহৰ বৰণ ক'লা আৰু পেট ঘটিৰ দৰে। এইৰূপক উগ্ৰতাৰা বা এক জঁটা বোলে। ললিত কণ্ঠ, ধুনীয়া আৰু আকৰ্ষণীয় আৰু তেওঁক তাম্ৰেশ্বৰী বোলা হয়। একেইখন গ্ৰন্থৰ মতে কামৰূপ পীঠ বৃষোদকা নৈৰ(অৰ্থ বহল নৈ)‌ পূবত আৰু সিতগংগা (অৰ্থ বগা নৈ) নৈৰ পাৰত অৱস্থিত আছিল। সেই কেইখন সম্ভৱতঃ তাম্ৰেশ্বৰীৰ পশ্চিমৰ দিবাং নৈৰ(অৰ্থ বহল) আৰু দিফু নৈ (অৰ্থ বগা) আছিল। অতীতত এই শালত নৰবলি প্ৰথা প্ৰচলিত আছিল। জনা যায় যে পুৰণি কালত মুগা হালধীয়া(প্ৰাকৃতিক), বগা(মেজানকাৰী মুগা) ৰঙত উপলব্ধ আছিল আৰু প্ৰায়ে "লেক" ৰঙা ৰং কৰা হৈছিল।

নামৰ উৎপত্তি

তাম্ৰেশ্বৰী মন্দিৰ তাম ধাতুৰে নিৰ্মাণ কৰা হৈছিল। বিশেষকৈ ইয়াৰ ছাদ তামেৰে তৈয়াৰ কৰা হৈছিল। ইয়াৰ পৰায়ে তাম্ৰেশ্বৰী নামটো প্ৰচলিত হ'ল। আনহাতে কেঁচাই খাইতি নাম ইয়াৰ উগ্ৰ স্বভাৱ আৰু নৰবলি প্ৰথাৰ পৰা আহিছে বুলি গণ্য কৰা হয়।

শিলালিপি

তাম্ৰেশ্বৰী মন্দিৰত উদ্ধাৰ কৰা পাথৰ শিলালিপিত লিখা আছে,

শিলালিপিত বৰ্ণনা কৰা মতে ১৩৬৪ শকত (১৪৪২ খ্ৰীষ্টাব্দ) বৃদ্ধাৰাজৰ পুত্ৰ চুতীয়া ৰজা মুক্তধৰ্মনাৰায়ণে ইটা ('ইষ্টক') আৰু অন্য সামগ্ৰীৰে ('আদি') মন্দিৰৰ সীমাৰ দেৱাল নিৰ্মাণ কৰাইছিল। মন্দিৰটো দেৱী দিক্কৰ বাসিনীৰ প্ৰতি উৎসৰ্গিত। দিক্কৰবাসিনী নৱম-দশম শতিকাৰ কালিকা পুৰাণত 'কামৰূপ পীঠ' হিচাপে উল্লেখ আছে।

স্থাপত্য

মন্দিৰখনৰ দেৱাল আৰু দুৱাৰবোৰ সুন্দৰ কাৰু-কাৰ্য খচিত আছিল। মূলদ্বাৰৰ সন্মুখত ৰূপালী দাঁতৰ সৈতে দুটা প্ৰকাৰৰ হাতীৰ ভাস্কৰ্য আছিল। ১৭১১ খ্ৰীষ্টাব্দৰ চামৰুং ফুকনৰ বুৰঞ্জী মতে তাম্ৰেশ্বৰী মন্দিৰৰ ছাদ তামেৰে নিৰ্মিত আছিল। ১৮৪৮ চনত ব্ৰিটিছ পুৰাতত্ত্ববিদ ডেল্টনে সেই স্থানত শিলৰ মন্দিৰৰ গাঁথনি লক্ষ্য কৰিছিল। কিন্তু তামৰ ছাদ ইতিমধ্যে আঁতৰোৱা হৈছিল। ১৯০৫ চনত এই স্থান ভ্ৰমণ কৰা টি. ব্লকৰ অনুসৰি, এই বৰ্গাকাৰ গাঁথনিটো ভিতৰত মুল মন্দিৰটো হ'ব নোৱাৰে আৰু ইটাৰ বেৰটোৱে স্পষ্টভাৱে কেন্দ্ৰত কোনো এক প্ৰকাৰৰ বৃহৎ মন্দিৰ আছিল যি সময়ৰ সৈতে নাইকিয়া হৈছে। গোটেই মন্দিৰটো ইটাৰ দেৱালেৰে পৰিবেষ্টিত আছিল আৰু পশ্চিম ফালে নৰবলি স্থান আছিল।

লগতে চাওক

কেঁচাইখাঁতী পূজা

তথ্য উৎস

বাহ্যিক সংযোগ

শ্ৰেণী:অসমৰ ধৰ্মীয় স্থান
শ্ৰেণী:হিন্দুধৰ্মৰ মঠ-মন্দিৰ
শ্ৰেণী:অসমৰ ইতিহাস
জাপানৰ প্ৰশাসনিক অঞ্চল

জাপানৰ প্ৰশাসনিক অঞ্চল বা প্ৰিফেকচাৰ বুলিলে আধুনিক জাপান ৰাষ্ট্ৰৰ ৪৭খন প্ৰশাসনিক তথা বিচাৰ বিভাগীয় গোটক বুজায়। ইয়াৰ ভিতৰৰ ৪৩খন হ'ল যথাৰ্থত প্ৰশাসনিক অঞ্চল (県 কেন্‌), ২খন নগৰ-প্ৰশাসনিক অঞ্চল (府 ফু, উছাকা আৰু কিয়োটো), এখন "বৰ্তনী" বা "এলেকা" (道 দোউ, হোক্কাইডো) আৰু এখন "মহানগৰ" (都 টো, টকিঅ')। ১৮৬৮ চনত ক্ষমতাপ্ৰাপ্ত মেইজি ফুহাংকেন ছাঞ্চিছেইৰ প্ৰশাসনে ১৮৭১ চনত জাপানৰ পুৰণা প্ৰদেশসমূহক পুনৰ্বিন্যস্ত কৰি বৰ্তমান প্ৰশাসনিক অঞ্চল ব্যৱস্থাৰ সূচনা কৰে।

প্ৰতিখন প্ৰশাসনিক অঞ্চলৰ কৰ্ণধাৰ হৈছে এজন প্ৰত্যক্ষ নিৰ্বাচিত ৰাজ্যপাল (知事 চিজি)। স্থানীয় বিচাৰবিভাগীয় সিদ্ধান্ত আৰু বাজেট দাখিল কৰে এখন এককক্ষবিশিষ্ট সভাই (議会 গিকাই)। এই সভাৰ সদস্যসকলক চাৰি বছৰৰ কাৰণে নিৰ্বাচিত কৰা হয়।

বৰ্তমান স্থানীয় স্বায়ত্তশাসন আইন অনুযায়ী প্ৰতিখন প্ৰশাসনিক অঞ্চলক কেইবাখনো নগৰ (市 শি) আৰু জিলা (郡 গুন) হিচাপে বিভক্ত কৰা হয়। প্ৰতিখন জিলা কেইবাখনো চহৰ (町 চোও/মাচি) আৰু গাঁৱত (村 সোণ/মুৰা) বিভক্ত; যেনে, হোক্কাইডো ১৪খন জিলা বা উপ-প্ৰশাসনিক অঞ্চলত বিভক্ত, যিবোৰে হোক্কাইডো প্ৰশাসনিক অঞ্চলৰ শাখা কাৰ্যালয় (支庁 ছিচোউ) হিচাপে কাম কৰে। অন্য কোনো কোনো প্ৰশাসনিক অঞ্চলতো এই ধৰণৰ শাখা কাৰ্যালয় আছে যিবোৰত ৰাজধানীৰ বাহিৰৰ পৰা প্ৰশাসনিক কাম-কাজ চলোৱা হয়। জাপানৰ ৰাজধানী টকিঅ' এক প্ৰকাৰৰ মিশ্ৰ নগৰ-প্ৰশাসনিক অঞ্চল বা মহানগৰ; ইয়াত নগৰ আৰু প্ৰশাসনিক অঞ্চল - উভয়ৰে বৈশিষ্ট্য বিদ্যমান।

ইতিহাস

মেইজি চৰকাৰে ১৮৭১ চনৰ জুলাই মাহত পূৰ্বৰ প্ৰদেশ বিভাজনৰ হান পদ্ধতি বাতিল কৰি দি প্ৰশাসনিক অঞ্চল পদ্ধতি বলবৎ কৰে। প্ৰাথমিকভাৱে ৩০০ তকৈও অধিক প্ৰশাসনিক অঞ্চল আছিল। ইয়াৰ অধিকাংশই আছিল পূৰ্বৰ হান বা প্ৰদেশ। ক্ৰমে সংলগ্ন প্ৰদেশসমূহক সংযুক্ত কৰাৰ ফলত ১৮৮৮ চনত ইয়াৰ সংখ্যা ৪৭ লৈ কমি আহে। ১৯৪৭ চনত স্থানীয় স্বায়ত্তশাসন আইনে প্ৰশাসনিক অঞুচলসমূহক অধিকতৰ ৰাজনৈতিক ক্ষমতা প্ৰদান কৰে আৰু প্ৰশাসনিক অঞ্চলভিত্তিক ৰাজ্যপাল আৰু আইনসভা স্থাপন কৰে।

২০০৩ চনত তৎকালীন প্ৰধানমন্ত্ৰী জুনিচিৰো কোইজুমিয়ে প্ৰশাসনিক অঞ্চলসমূহক দহখন ৰাজ্যত সংবদ্ধ কৰাৰ প্ৰস্তাৱ দিয়ে। এই নতুন ৰাজ্যসমূহক বৰ্তমানৰ প্ৰশাসনিক অঞ্চলতকৈ অধিক স্বায়ত্ত্বশাসন দিয়াৰ কথা কোৱা হয়। ই উপ-প্ৰশাসনিক কাৰ্যালয়ৰ সংখ্যা আৰু সামগ্ৰিকভাৱে প্ৰশাসনৰ ব্যয় হ্ৰাস কৰিব। জাপান চৰকাৰে বহুসংখ্যক প্ৰশাসনিক অঞ্চলক লগ লগাই ৯ৰ পৰা ১৩খন মান উপ-জাতীয় প্ৰশাসন ব্যৱস্থা প্ৰচলন কৰাৰ এক প্ৰস্তাৱো বিবেচনা কৰিছে। এই ব্যৱস্থাৰ লক্ষ্য হৈছে স্থানীয় চৰকাৰৰ স্বায়ত্তশাসনৰ পৰিধি বঢ়োৱা। অৱশ্যে ২০১২ চনৰ আগষ্ট পৰ্যন্ত কোনো পৰিবৰ্তনৰ সিদ্ধান্ত লোৱা হোৱা নাই।

তথ্য সংগ্ৰহ

শ্ৰেণী:জাপান